
Text rozhodnutia
Súd: Krajský súd Trnava Spisová značka: 24Co/173/2010 Identifikačné číslo súdneho spisu: 2305200421 Dátum vydania rozhodnutia: 06. 10. 2011 Meno a priezvisko sudcu, VSÚ: JUDr. Ľubica Spálová ECLI: ECLI:SK:KSTT:2011:2305200421.4 Uznesenie Krajský súd v Trnave v právnej veci žalobcu: Slovenský plynárenský priemysel, a.s., so sídlom Mlynské Nivy 44/a, Bratislava, IČO: 35 815 256, proti žalovaným: 1. U. Križan, nar. XX.XX.XXXX, bytom G. XXX/ XX, U. U., t.č. bytom V. XXX, I.-W., X. N. Y., nar. XX.X.XXXX, bytom G. XXX/XX, U. U., t.č. bytom ul. J. N. XX, H., X. Z. X., nar. XX.X.XXXX, bytom C. X, H., o zaplatenie 1.618,95 Eur s príslušenstvom, o návrhu na zámenu účastníka na strane žalobcu, takto r o z h o d o l : Odvolací súd pripúšťa, aby z konania na strane žalobcu vystúpila spoločnosť Slovenský plynárenský priemysel, a.s., so sídlom Mlynské Nivy 44/a, Bratislava, IČO: 35 815 256 a aby na jej miesto vstúpila spoločnosť: EOS KSI Slovensko, s.r.o., so sídlom Údernícka č. 5, Bratislava, IČO: 35 724 803. o d ô v o d n e n i e : Podaním zo dňa 4.10.2010 nastupujúci žalobca prostredníctvom svojho právneho zástupcu navrhol, aby súd pripustil zmenu účastníkov konania na strane žalobcu podľa § 92 ods. 2 O.s.p.. Svoj návrh odôvodnil skutočnosťou, že dňa 22.6.2011 uzatvoril Zmluvu o postúpení pohľadávok, predmetom ktorej bol odplatný prevod pohľadávok vystupujúceho (pôvodného) žalobcu, medzi inými i tej, ktorá je predmetom tohto konania, na novo vstupujúceho žalobcu. V návrhu vyjadril i súhlas s navrhnutou zmenou účastníka a pripojil kópiu zmluvy o postúpení pohľadávok zo dňa 22.6.2011 uzavretú medzi EOS KSI, Slovensko, s.r.o. Bratislava ako postupníkom a Slovenským plynárenským priemyslom, a.s., Bratislava ako postupcom. Z predloženej Zmluvy o postúpení pohľadávok zo dňa 22.6.2011 - jej prílohy (výpisu zo zoznamu pohľadávok vrátane ich špecifikácie) mal súd preukázané, že v priebehu konania došlo k prevodu práv resp. nároku, ktorý je predmetom daného konania zo žalobcu na spoločnosť EOS KSI, Slovensko s.r.o. Podľa § 92 ods. 2 O.s.p., ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené alebo na koho prešli. Podľa § 92 ods. 3 O.s.p. súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované. Ustanovenie cit. § 92 ods. 2 a 3 O.s.p. súd upravuje zámenu účastníkov v dôsledku singulárnej sukcesie a jednou z podmienok pre pripustenie tejto zmeny je preukázanie právnej skutočnosti, ktorá zakladá prevod alebo prechod dotknutých práv a povinností po začatí konania. V danom prípade podmienky pripustenia zámeny navrhovateľa boli splnené, nakoľko bolo preukázané, že po začatí konania došlo uzatvorením Zmluvy o postúpení pohľadávok k prevodu práva o ktorom sa koná a zároveň bol daný súhlas toho, kto má vstúpiť na miesto žalobcu. Súd preto rozhodol s použitím § 92 ods. 2 a 3 O.s.p. rozhodol tak, že navrhnutú zmenu účastníkov na strane žalobcu pripustil. Senát krajského súdu toto rozhodnutie prijal pomerom hlasov 3:0. Poučenie: Proti tomuto uzneseniu odvolanie nie je prípustné.

